khistorydata/jeongjo-sjw-relations huggingface dataset:
정조 2년
以慶尙監司李性源狀啓。盈德縣本面馬山里居私奴龍乭女。爲虎囕死事。傳于李鎭衡曰。令本道恤典擧行。
정조 2년
戊戌八月十五日。兼春秋張顯慶。兵曹啓目。因曹啓。載寧郡守洪元燮上番騎兵一名。初不起送。敢以同邑人代送。該郡守推考警責事。允下矣。洪元燮段照律。杖八十收贖。公罪施行。何如。啓。傳曰。功減一等爲良如敎。
정조 2년
戊戌八月十五日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。上曰。兵判之所稟定者。何事。國榮曰。大閱時節目。有稟定之事云矣。上曰。節目其已成出乎。國榮曰。姑未盡爲磨鍊。而一番經稟後。將正書入啓云矣。上曰。近來日氣頗暖。節雖晩矣。餘穀猶有可望乎。國榮曰。已被災處。雖無餘望。日勢若如是善爲。則餘穀庶可有成實之望矣。上曰。陵幸時攔後。今番初有之事也。各營抄出之軍。便是烏合。分伍成列之際。易致雜亂。豫令各營次知將校。各別敎習事。分付。可也。國榮曰。臣亦或慮此等之弊。業已申飭。而今又承下敎。更當嚴飭矣。上曰。宿衛軍兵接濟之需。或無不足之慮乎。國榮曰。以關西請得之物。分排磨鍊。則庶可需用矣。命讀諸道狀啓訖。命退去。諸臣以次出。
정조 2년
戊戌八月十五日申時。上御誠正閣。兵判入侍。行兵曹判書李徽之。行右承旨李鎭衡。記事官鄭東浚徐龍輔李信祜。以次進伏訖。上曰。兵判進前。徽之進伏。上曰。大閱節目持來乎。徽之曰。持入矣。上命承旨讀奏。上曰。大體則好矣。徽之曰。大閱後翌日犒饋處所。取考前例。或行於洗馬臺。或行於敦化門外。今番則以何處定行乎。上曰。依古例。以慕華館之洗馬臺擧行。可也。出擧條徽之曰。經宿動駕時。凡省記。或啓慈殿。或啓內殿。在於續典。先王朝預先修正以入。軍號亦爲排日。預先啓下置政院。巡監軍及闕內各處入直。以動駕前受點人。至回鑾日。仍爲擧行。今亦依此擧行乎。上曰。依先朝近例。預爲入啓。可也。出擧條徽之曰。高陽郡宿所時禁軍。自前洞口外落後矣。今番則洞口內分左右札駐。而大駕詣行宮後。卽爲進陣於前作門外。似甚便好。以此擧行乎。上曰。依爲之。出擧條徽之曰。通化門外。守摠兩營輪回結陣事。前已定式矣。今番則摠戎廳當次。而摠戎旣命留都。通化門外留陣。何以爲之乎。上曰。今番則置之。可也。出擧條徽之曰。大閱敎場處所。當以何處定行乎。上曰。可合諸處。自本曹書入。待下批擧行。可也。出擧條徽之曰。高陽郡宿所時。設布帳處。發遣事知看審。則本郡衙舍墻外。人家連接。勢難毁撤。而環圍若於三四家外。撤籬環圍。似甚便好。以此擧行乎。上曰。依爲之出擧條仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐直。左副承旨李義翊坐。右副承旨徐有防坐。同副承旨申應顯式暇。注書柳孟養藥院直鄭東浚仕直。事變假注書朴長卨在外。
정조 2년
徐有防啓曰。大司憲金魯鎭疏批未下。執義兪彦鏶。掌令金鍾厚在外。尹行晉疏批未下。持平李思祚呈辭。洪文泳傳旨未下。今日以監察茶時之意。敢啓。傳曰。知道。
정조 2년
鄭民始啓曰。司僕一提調徐命善。依下敎來待矣。
정조 2년
事變假注書望。以朴長卨落點。
정조 2년
李義翊啓曰。今此陵幸時。何大臣留都乎。敢稟。
정조 2년
鄭民始啓曰。今此明陵昭寧園親祭時。及各陵攝行祭時。監察當爲分排。而六員禁推。將無以推移進參。禁推人員。合有變通之道。何以爲之。敢稟。
정조 2년
又以奉常寺官員。以都提調提調意啓曰。東籍親耕田所種皮唐黍豆太。今八月念間。當爲成熟之意。敢啓。傳曰。攝刈。
정조 2년
李義翊。以宿衛所言啓曰。今日。中日日次矣。本所所管入直部將守門將禁軍扈衛軍官及內外營入直軍兵等。待標信下。發令箭分送試所。而武藝別監則內試射時侍衛待令。故不得參試之意。敢啓。傳曰。知道。
정조 2년
以備忘記。傳于徐有防曰。瑞蔥臺陵幸內試射時。柳葉箭一巡。騎芻一所試取。駕後嘉善高景文白鳳翼。駕後出身高弼岳。駕前嘉善金得源。駕前出身李仁煥李翼煥。駕前閑良姜碩儁等。柳葉箭邊三中。駕後出身金命大金埛金光國。駕後閑良金尙孝南允卨。駕前折衝權應鎰。駕前出身李新興金錫福張國維高敬吉曺允章韓致瑞。駕前閑良李仁哲等。騎芻二中。各半熟馬一匹。武藝別監金白麟。駕後出身李晩恒崔奎文等。柳䈎箭貫一中邊一中。駕後出身金尙潤崔景錫柳淡。駕後閑良鄭弘燁。駕前資憲李載弘。駕前出身高龍得金繼曾李雲漢。駕前閑良安世臣林春浹等。柳䈎箭邊二中。各兒馬一匹賜給。
정조 2년
又以備忘記。傳于曰。瑞蔥臺陵幸內試射時。柳葉箭一巡。騎芻一次試取。駕後閑良韓鎭殷。柳葉箭五中五分。金尙孝四中五分。竝依法典。直赴殿試。駕後出身金鼎益。柳葉箭四中五分。內乘李格。駕後出身李炡一崔奎文。駕前資憲李載弘尹東哲。騎芻三中。竝依法典加資。別軍職林世載。訓鍊都監知彀官出身呂從周。駕後出身高敬吉。柳葉箭三中四分。竝依法典。邊將承傳。駕後閑良李聖澤金光泓。柳葉箭三中四分。駕前閑良崔廷彬。騎芻三中。賞不可濫。竝直赴會試。
정조 2년
李鎭衡。以兵曹言啓曰。在前大閱時。只三軍門擧行矣。今番以五營合操。則守摠兩營。預先指揮然後。在郷軍兵。當爲聚會。以幾哨徵兵乎。敢稟。傳曰。當下敎。
정조 2년
李義翊。以兵曹言啓曰。今此陵幸時。侍衛不可不備員。而宣傳官具明謙陞資之代。卽爲口傳差出。以爲備員侍衛之地。何如。傳曰。允。
정조 2년
兵曹口傳政事。以李潤彬爲宣傳官。
정조 2년
李義翊。以兵曹言啓曰。守門將徐裕成。身病猝重。時月之內。無望供職。呈狀乞遞。宿衛輪番之任。不可久曠。改差。何如。傳曰。允。
정조 2년
兵曹口傳政事。以元厚鎭爲宣傳官。
정조 2년
戊戌八月十六日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。應射應放軍校。方待令於明光門外。殿座後。臣領率以入乎。上曰。此異於外試射。殿座後。以胡笛入之。好矣。以此豫爲約束。可也。上曰。今日內可以畢試乎。國榮曰。技數不多。一日內足可畢試矣。上曰。司僕一提調。入來乎。國榮曰。有入侍之下敎。故來待矣。上曰。瑞蔥臺時有後苑調馬之例。故有入侍之敎矣。上曰。左承旨右承旨左議政兵曹判書。內試射時入侍出榻敎命退去。諸臣以次出。
정조 2년
戊戌八月十六日辰時。上御暎花堂。瑞蔥臺內試射入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。記事官柳孟養鄭東浚金勉柱李信祜。以次進伏訖。上曰。左議政入侍。左議政徐命善進伏。上曰。今日內試射。兼行將臣試射。故特命卿入侍矣。命善曰。夜間聖體。若何。上曰。一樣矣。新舊別軍職內試射罷後。命將臣試射。試射訖。以次頒賞。命善曰。各軍門將官宣薦窠。皆以內禁衛準朔人塡差事。旣入於節目中。則御營廳之不遵節目。以閑散出身擬送。已極駭然。而兵曹之循例入啓。亦涉不察。兵曹判書李徽之。御營大將李國賢。竝從重推考。何如。上曰。依爲之。出擧條命善曰。宣傳官之爲任。何等緊重。而銓曹拘於品限。每有苟充之弊。殊非爲官擇人之意。參上參下。雖不可減彼加此。永爲定式。而如有可合者。勿拘品限。互相升降。不害爲隨時推移之道。且宣傳官本是無品之職。則雖非行首窠堂上。亦無不可差之義。此後則無論堂上堂下。通融備擬之意。分付。何如。上曰。依爲之。卿言甚好。予亦每欲下敎者也。然宣傳官原窠則二十一。而動駕時差備則至於二十三之多。不特每患不足。各營傳命之時。亦甚苟艱。宜有變通之政。予意則方今經費。不可以此而加出。別窠文兼。卽無用之職也。減此補彼。亦是實政。就文兼中三窠。定爲宣傳官原窠。此則以堂上武臣。未經行首宣傳官者。各別擇差。至於參下科。則勿論參上參下。依卿所奏。如有可合者。通融備擬。如吏批引儀窠之新定式。而參上人備擬時。啓請擬望事。亦爲定式施行。可也。出擧條上曰。在外宣傳官改差。今日政差出。上還內。諸臣以次退出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐直。注書柳孟養病鄭東浚藥院直。假注書趙景逵仕直。事變假注書李得休仕。
정조 2년
注書柳孟養病。代以趙景逵爲假注書。
정조 2년
朴長卨在外。代以李得休爲事變假注書。
정조 2년
申應顯啓曰。假注書趙景逵。時無職名。令該曹依例付軍職。冠帶常仕。何如。傳曰。允。
정조 2년
李義翊啓曰。事變假注書李得休。時無職名。令該曹依例付軍職。冠帶常仕。何如。傳曰。允。
정조 2년
又傳于鄭民始曰。兵曹判書入侍。
정조 2년
李義翊啓曰。兵曹判書李徽之。依下敎來待矣。
정조 2년
傳于鄭民始曰。宣傳官昨日旣命早朝待令。則信箭標信。何等嚴重。而屢度催促。不卽待令。及其待令。擧措萬萬駭然。而亦不具服色。當該宣傳官吳徹常蔡顯九汰去。
정조 2년
傳于申應顯曰。整理使入侍。
정조 2년
傳于鄭民始曰。整理使入侍。兵曹判書同爲入侍。
정조 2년
兵曹口傳政事。以具純任嵂韓光迪宋載瑞朴順陽爲宣傳官。
정조 2년
李義翊。以兵曹言啓曰。今八月十七日。武臣堂上朔試射日次。而國忌齋戒相値。不得爲之之意。敢啓。傳曰。知道。
정조 2년
申應顯。以兵曹言啓曰。在前陵幸時。留都大臣及守宮大將前排。例以摠戎廳及留都營定送矣。今番則三營隨駕。摠戎廳留都。以守摠兩營。量宜定送事。分付。何如。傳曰。允。
정조 2년
徐有防。以兵曹言啓曰。今此幸行時。侍衛禁軍。不可不點擇以行矣。各番禁軍中新受馬。病蹇之類。依舊例推移替直之意。敢啓。傳曰。知道。
정조 2년
李義翊。以禁衛營言啓曰。本營中軍具明謙。已爲啓下。而宣傳官別軍職。旣已減下。軍門緊任。不可暫曠。令該曹依例付軍職。何如。傳曰。允。
정조 2년
又以禁衛營言啓曰。前府使李潤春。本營糧餉色從事官啓下。而時無職名。令該曹依例付軍職。冠帶常仕。何如。傳曰。允。
정조 2년
兵曹口傳政事。以具明謙爲副護軍。
정조 2년
李義翊。以司僕寺內乘。以一二提調意啓曰。今此明陵昭寧園行幸時。內乘二員。當爲隨駕矣。假內乘一員。令該曹依例口傳差出。使之入直。回鑾後卽爲減下。何如。傳曰。允。
정조 2년
傳于申應顯曰。尹冕東上疏。從當下批。而今方啓下疏中。有先後廂之語。動駕前當爲回啓。明日早朝。以草記爲之事。分付。
정조 2년
掌令尹行晉疏曰。伏以皇天默佑。逆黨就誅。賀儀載擧。神人胥欣。臣適因試事之未竣。獨阻賀班之隨參。臣不任瞻天激昂之至。仍伏念。臣於見職。豈有一分堪承之望。而適當訊囚在卽。試役當前。不敢薦違召命。冒没出肅。粗伸義分。而第臣有區區情勢。有不可仍冒於臺次者。臣於向來。忝叨是職。隨諸臣之後。陳合辭之籲。而言辭拙訥。忱誠淺薄。天心莫回。兪音終靳。致使千古所無之逆魁。尙今偃息。此皆臣不職之罪也。畢竟去就失當。誨責備摰。至被譴削之典。至今追思。惶霣罔措。今何敢以時日之稍久。爲晏然蹲據之計哉。且臣之偏母。年屆篤老。身嬰奇疾。年前中風之症。少失將攝。輒致添㞃。當此換節之交。諸症猝加。藥餌蔑效。見方昏塞不省。家僮急報。方寸焦灼。纔罷試場。徑還私次。臣罪至此。萬殞難贖。伏乞天地父母。諒臣難强之情。察臣必遞之義。亟削臣職名。以肅朝綱。以靖私義。不勝幸甚。臣方乞免之不暇。不宜贅及他說。而沐浴之誠。根於秉彝。有不能自已。敢此附陳焉。噫嘻。國家亂逆。前後何限。而至于今番量翼𨩌三賊而極矣。難言之變。迫在呼吸。叵測之計。極其狼藉。雖幸端緖畢露。王法快伸。而究其根柢則龜柱也。窩窟則龜柱也。彼龜柱之窮凶情節。聖鑑之所俯燭也。國人之所共誅也。閱歲相持。國體徒損。今則量翼之諸賊。旣伏王章。而龜柱之元惡。尙爾假貸。古今天下。寧有是理。天綱太恢。國憂無窮。臣謂拿鞫得情。快正王法。斷不可已也。後樂則渠以翼賊之同産。且是梟獍之血黨。其弟之凶疏逆謀。固應爛漫參渉。而特以蟲蠢之故。不加刑訊。未盡究覈。旋卽生出。罪止應坐。揆以獄體。失之太恕。鳴遠則甘心死黨。恣意護逆。參涉於若淵冤死之說。綢繆於冈測不道之語。旣登於道臣之密啓。則特以孤雛腐鼠。有所容貸。失之太寬。臣謂後樂鳴遠等。竝令王府。更拿嚴鞫。期於得情宜矣。至於昌鼎範聖。則俱以逆族凶黨。爲今番獄情之肯䋜。量翼𨩌諸賊之逆謀。昌鼎莫不締結綢繆。範聖無不往來參涉。情跡綻露。旣盡納供。則不置肆市之律。遽有減死之命。殊非嚴鞫獄討亂本之道。輿情憤鬱。去而益甚。臣謂昌鼎範聖等。竝更鞫得情。依律處斷。宜矣。嗚呼。明義錄一部。卽我東春秋之書也。義理昭如日星。懲討森若鈇銊。布之八域。垂諸萬世。惟彼梟心狼性之輩。庶幾有懲懼之理。而年來凶逆。疊生層出。此莫非根窩尙存。枝葉未鋤之致也。雖以今番逆獄言之。全用曠蕩之典。未及究竟。遽然疏釋者多。兩司同籲。一未蒙允。安在其絶禍根杜亂萌之義哉。識者之隱憂寤歎。愈往愈切。伏願聖上。更加留神焉。答曰。省疏具悉。所陳當留意。爾其勿辭察職。
정조 2년
前持平洪秉聖疏曰。伏以亂臣賦子。何代無之。而未有若今番之窮凶極惡者也。神鼎高懸。鬼蜮之情狀莫逃。王章快擧。臣民之憤痛少洩。區區慶忭。曷有其極。第此無前凶逆。不幸又出於臣之同宗。痛惋之心。有倍他人。而量賊之子緣坐罪人稱名秉成者。實與臣名。字音相似。與之同行。尙切羞辱。名之同音。尤極憤駭。以其在郷。年穉之。故。一門諸宗。素無知其名者。時日旣久之後。始得聞知。臣之名字。決不容一時仍舊。臣名秉聖。改以秉一。名添朝籍。不敢擅改。如臣情勢。方在屏蟄之中。不宜妄犯瀆撓之誅。而關係甚重。玆不得不短章自列。伏乞聖慈。特命有司。亟許臣改名。千萬幸甚。答曰。省疏具悉。疏辭。下該曹稟處。
정조 2년
江原監司李亨逵疏曰。伏以天討克行。凶逆次第伏法。上告下布。縟儀載擧。憤洩神人。慶溢寰宇。仍竊伏念臣。頃上引罪之章。冀蒙鞶褫之恩。及奉聖批。有勿辭莅藩者。臣於是徊徨踧踖。非不欲冒萬死更籲血懇。仰瀆宸嚴。而分義甚懼。趑趄未敢。日夜迫隘。惟望公議之速發。果有大僚請罷。而特下問備。自顧負犯。匪罪伊榮。感激惶懼。益不知措躬之所也。噫。臣罪臣自知之。殿下雖爲之曲加容貸。在公法無倖逭之理。在私分有必遞之義。不戢褊禆。前後一也。而前道臣獨被重勘。臣則職名自如。同罪異罰。不但臣心之所不自安。朝家綜核之政。亦恐未知其得當。況身爲方岳。處事失着。而歸罪幕屬。晏然自在。則一身廉隅。雖不足恤。四方嗤點。將若之何。國體緣臣而大損。四維緣臣而不張。此臣所以寧被瀆擾之誅。不敢爲蹲冒之計者也。且目今淫霖爲災。風霜間作。年穀將未免失稔。秋巡在卽。覆審當前。而以此情勢。無望蠢動。若令民事。終至愆期。則臣心惶蹙。尤當如何。玆敢不避猥越。申控至懇。伏乞聖慈。天地父母。俯垂諒察。早賜勘處。俾重務母曠。賤分獲安。不勝幸甚。答曰。省疏具悉。本事卿果有不審之失。然方面重任。不可輕遞。勿辭欽哉。
정조 2년
大司憲金魯鎭疏曰。伏以臣向叨見職。情地難安。雖在承命之後。未敢爲仍冒之計。而曲蒙體諒之恩。特許鞶帶之褫。感激惶恐。惟日訟愆。伊後申熤言事之章。尹冕東陳弊之疏。輒以其時三司之緩於懲討。聲罪轉嚴。俱有譴罷之請。大僚之引免此也。諸臺之撕捱亦此也。此時此職之無異以臣代臣者。係是被論後初除。揆以廉義。實無去就之可論。大庭賀禮。旣不得趨參。陵園行幸。將不得陪扈。臣雖無狀。亦豈全昧義分而然哉。誠以三司處義。與他自別。其不可寅緣冒出之狀。庶幾通朝之所共諒。而有情勢者之特許遞改。實出於砥礪廉防。尤重臺閣之聖意。則日昨現告之或取或捨。臣誠訝惑。莫曉其故也。當遞未遞。日積逋慢之罪。惟在遄被譴何而後。公議可謝。私義可伸。伏乞聖明。俯垂諒察。遞臣之職。勘臣之罪。俾得以自靖。不勝大願。臣方自處。不宜及他。而臣向忝金吾。參聞鞫囚窮凶極惡之招矣。量𨩌之兩條凶謀。如出一口。綢繆情節。雖已畢露。第念端緖已出。窩窟未破。國家之隱憂長慮。靡所止屆。而疏釋或遽。每多曠蕩之典。人心狃安。未免恬嬉之歸。若使不逞怨國之徒。爲計益急。暗地醞釀。不知何樣禍機之藏於何地。發於何時。則向來海島之凶圖陰謀。輦轂之逆豎妖女。又安保其必必也。思之及此。自不覺心寒而氣短。拔本塞源之道。亶在元惡巨魁之亟施王章。惟願殿下。毋以區區之小恩。或忽懲毖之遠圖。廓揮乾斷。快從三司合辭之請。無貽日後無窮之悔焉。今番張志恒之罪。可勝痛哉。特超九卿之班。專畀三軍之權。南面託重。寵眷何如。而畢竟罪犯。若是狠藉。噫。彼志恒之負殿下。胡忍至此。觀其爲人。至險詭也。跡其行事。極陰譎也。終非向國之吉人。而及今罪狀彰著之後。譴黜薄勘。猶不免失之太寬。固已慨然。且況武將處身之道。尤宜謹畏。則惟當痛心屛跡之不暇。乃反遲徊城闉之外。略無顧忌之意。豈料其放縱驕恣。若是其無嚴也。當初辜負。猶屬細故。此而置之。將無所懲戢。施以竄配之典。斷不可已也。答曰。省疏具悉。首陳事。言雖切實。予亦有料量者。張志恒事當留意。卿其勿辭察職。
정조 2년
副司直尹冕東疏曰。伏以皇穹降眷。宗社有靈。天討克行。縟儀肆擧。臣民慶忭。曷有其極。噫噫。痛矣。今玆亂逆之變。又奚爲而作哉。麟謙之肉未寒。而述能又作。述能之血未乾。而三賊又作。噫噫。痛矣。以歲繼歲。何其多亂逆之變歟。惟彼三賊。窮天極地。所未有之兇。不待臣言。而已彰露於宇宙矣。窮天極地。所未有之罪。不待臣請。而已劌殄於鈇鉞矣。民截奸莾之舌。犬䑛妖甫之汁。庶足以少洩神人之憤。而臣於是乎有所慨然而竊歎者。獄體嚴閟。雖未得其詳。而只以其出於朝紙者觀之。臺臣所論龜柱之窩窟根柢。昌鼎之倀鬼枝黨。後樂爲妖弟之親兄。範聖卽群逆之同情。鳴遠之至登道臣密啓。柱寬之緊出凶賊所招者。一切以靳允爲批。此雖出於我聖上不殺之武。好生之德。而論以獄體。豈不有乖於帝曰宥。皐陶曰殺之義。而環顧一世。終未見赤心徇國。必誅乃已者。草草塞責。安有如此討逆之法乎。臣實爲之寒心也。伏乞殿下。竝允諸請。而一斷以法。毋爲養賊遺患。厝火積薪。以爲姑息之安也。噫噫。臣之中夜繞壁。又有甚大至切之憂焉。噫。彼湖西一域。卽三百年忠賢故邦。而今乃有如此亂逆之輩。出於其間。其所以詿誤人誑感人者。甚至以明義之錄。爲不足信。此書不信。則其將置國家於何地耶。出一量𨩌。已是天地間變怪。而若此不已。則量𨩌之外。又未知幾箇量𨩌。接跡而起。寧不懼哉。且彼湖南則衣冠所華。而顧亦爲趾述鄕里。想必有餘染薰襲。乘機逞奸者也。嶺南。鄒魯之鄕。不幸爲道顯應元胚胎之地。心術臭味。亦必有關通而浸潤者。加以近來逆種逆産之布徧沿海。暗地滋蔓。何計之不生。何事之不圖乎。況復東萊之草梁小通事輩。太半爲倭奴腹心。無事不洩。無言不傳。訛而益訛。易致狡奴之覬覦。若使不逞之徒。因彼窮急。而甘言誘引。則臣之前疏所論倭情可慮者。誠不可謂迂也。惜乎。三南之地。本皆君子之鄕。而爲一國所重。則臣何忍盡誣盡疑。而目今凶逆之類。怪鬼之輩。孼芽其間。不復知國是之爲何如。臣節之爲何如。此臣所云甚大至切之憂也。若此之類。其必也滌其心滓。刮其眼膜。披之霿霧。而昭之以日月。瀜之沍陰而煖之以陽春。夫然後龍蛇赤子之化。其機在此。而所幸小民之心。猶未甚病。此可謂寧邦之本。本旣立矣。則俗習之迷謬。奸孼之潛伏。不難次第治之。故臣敢以三言獻焉。其首曰誠小民。顧今閭閻之間。非曰無愁歎之聲。而列聖以來。深仁厚澤。入人者久。尙有升平之象。不失願戴之心。迨今時一番發施。大加聳動。則小民可以懷矣。苟令有司之臣。熟講善措。則亦豈無可變通可蠲免。足以爲非常之惠。感結民心者也。其次曰。牖昏俗。原續明義之編。雖有眞諺謄下八路之命。而鄕曲之人得見者。十無一二。此皆爲官長者。只事簿書。不識大體之故。更加嚴飭於三南道臣及守令。凡於政令之際。必以宣布朝家德威爲先。毋但規規於事爲之末。而明義二編。必與校院鄕黨之士。論說提警。明白曉譬。一人傳之十人。十人傳之百人。則上下千萬人之衆。可以使濡之耳目。沁之心腑。且述量𨩌翼諸逆。窮巧極憯詿謬誑誘之由。詳著一通文字。倣周公大誥之規。近自京外。遠至鄕邑。申諭丁寧。令皆革心向義。明知逆順之分。而又必如畢命所訓。彰善表閭。化殷餘俗之方。凡其忠孝義烈之湮没未揚者。竝皆採取登聞。或旌或贈。或官或復。且放蘇軾所言。別開五路仕進。以收人心之議。其經行表著者。不限額數。別爲擧選。薦名于朝。大政初仕之時。先用此薦。文武淹滯之人。亦皆疏通振發。試之內外。使知聖朝不遺遐遠之渥。其次曰。戢奸宄。明飭廟堂。分付知委於各路各邑。逆種逆産所在之地。津步關梁。種種譏詗。搜撿其往來之人。月三手本於該邑。深山窮谷。島嶼浦藪之間。可以藏匿逋逃之處。在在防察。以破其巢窟醞釀之患。而萊府釡山之間。益加着意候覘。密爲物色。以斷異類之交通。夫如是則先之以德惠。以結小民。次之以曉譬。以警昏俗。激勵褒勸。仁聞遐覃之後。雖日事紏察之政。但使無憑藉橫侵之患。則人情不擾。州閭晏如。而獨其奸宄之徒。無所容足。無所遁形。一恩一威。懷之畏之。竝行不悖。積以歲年之久。則城內可安矣。國勢可鞏矣。噫噫。前逆旣討。後逆復踵。此賊旣戮。彼賊稱冤。今之時事。危乎否乎。可憂乎否乎。此正忠臣志士。明目張膽。焦心竭慮之秋。而在廷之臣。雍容暇豫。視若尋常。事出則名以懲討。一再應文而止。事過則依舊伈伈。不復念及於拔本塞源。防患消難之計。殆若城門開言路閉氣象。假使有戊乙之變。伏於目前。將無以早察而豫備也。臣誠悶塞泄沓。欲發狂疾。甚於賈誼之痛哭也。伏願將臣此疏。亟命廟堂之臣。如漢廷駁議。以爲然乎不然乎。若曰不然。治臣妄言之罪。苟或一半分近似於然者。則姑令採之試之。竊恐有益而無害矣。是固今日急先之務。而若其大本。另有所在。成王肇位而有三監之亂。三監旣服而有庶頑之毖。論之者。比之少年多疾。爲培源享壽之本。我殿下今者所値。其非成王之所遘乎。爲今之計。悠悠萬事。只在於殿下萬化之本。益懋聖工於正心正朝正百官。正萬民之要。克己復禮。從善納諫。奮睿志飭群工。務實事振頹綱。一政一令。一言一事。動合天則。丕聳民志。則向臣所云許多可憂之機。都歸於癣疥之癢。蟲蠆之螫。有不足深勞聖慮也。惟殿下。念哉念哉。臣又於目下一事。竊有區區憂慮。竝此尾陳焉。宿衛事體。何等至重。而況自連年諸賊。陰謀綻露之後。何羅趨殿。任章入廟之變。未能暫忘於漆室黃昏之中。每不覺骨竦而肉顫也。假使盡一國之力。晝夜環衛。有不暇已。又況陵園行幸。適在此際。竊計回鑾之期。必費三數日子。其所以捧御扈衛之節。尤當如何。而凡我臣子。所可盡心者。孰大於此乎。夫各爲一營。殆同家兵之敎。屢形於前後絲綸。而行在沿途之時。宿衛軍兵之反不如先廂後廂。以至攔後淸道。無嚴莫甚者。誠如聖諭。未知其各自惕念。而今此扈行之制。克改前日之習。專以宿衛歸重否乎。今者謁陵。由於孝思之不匱。稽諸典禮而應行。雖莫效袁盎薛廣德諫止之忠。而白日淸途。非曰無百靈旁衛。垂堂銜橛。亦自有古人所戒。伏願殿下。特命掌戎之臣。預爲講確。毋敢如前疎虞。地轉天旋。六龍順軌。以副匝域含生之望焉。臣又回是而思之。今之大小臣僚。狃安習常。能知宿衛之不可如是者。蓋亦鮮矣。可勝歎哉。雖以平日言之。禁衛一營之卒。獨當宿衛。未免單薄之慮。臣謂三軍門中。抄出精壯。環宮增堡。內外相守。無時間斷。而掖屬掖隷之中。更爲搜括其來歷不明。狀貌不類者。一傡汰出。以盡肅淸之道焉。臣之前日所上荒雜之言。比此事猶屬閑漫。而竊附應旨之義。不避出位之譏。況玆可言之事。莫急莫重。若反以煩冒爲嫌。顧瞻爲心。則是豈臣子之道乎。耿耿寸忱。根於秉彝。切於爲國。非議訕笑。皆不暇恤。敢復披瀝肝血。仰干崇聽。伏乞天地父母。治臣瀆擾之罪。察臣懇款之誠。則雖死亦榮。不勝大願。答曰。省疏具悉。有懷畢陳。予用嘉乃。疏辭。卽令廟堂稟處。
정조 2년
戊戌八月十七日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。昨日殿座。終日勞動。夜間聖體。若何。上曰。一樣矣。命讀大閱節目儀註。國榮讀奏。上曰。小節目間。或有可改處。而大體則好矣。國榮曰。然矣。上曰。凡係擧行儀節。自宣傳官。至各營將校。各別隷習然後。可無臨時做錯之患。豫令申飭。可也。國榮曰。昨日大臣有所奏。而號令時。以鼓代砲。其在審愼之道。事甚得當矣。上曰。然矣。當更議變通矣。上曰。宣傳官數小。故傳命之際。每患苟艱。今則又出三窠。稍成貌樣矣。國榮曰。今番宣傳官變通。大體善爲之事矣。上曰。文兼雖參於侍衛。便是無用之職。減此補彼。不害爲官方矣。國榮曰。減此無用之職。補彼有用之任。誠爲朝家之實政矣。命入湯劑。醫官慶絢。奉調脾白朮散進前。上進御。命退去。諸臣以次出。
정조 2년
戊戌八月十七日辰時。上御誠正閣。左承旨入侍時。行左承旨鄭民始。記事官鄭東浚金勉柱李信祜。以次進伏訖。上曰。陪箋文差使員。已皆下直乎。民始曰。姑不下直矣。上曰。當此民事。方殷之時。守令之多日滯留可悶。皆令當日辭朝。卽爲還官事。分付。上曰。左邊捕盜大將李邦一還宮間。右捕將兼察。待明朝牌招聽傳敎。出榻敎上曰。宣傳官有闕之代。口傳差出。出榻敎仍命退。諸臣以次退出。
정조 2년
戊戌八月十七日未時。上御誠正閣。整理使兵判同爲入侍時。整理使具允鈺。兵曹判書李徽之。右副承旨徐有防。假注書趙景逵。記事官金勉柱李信祜。以次進伏訖。上曰。整理使進前。允鈺進伏。上曰。高陽宿所處修理。幾何爲之云。而果無未及之患耶。允鈺曰。今明似當盡爲修理云矣。上曰。卿先爲下去。凡百擧行。從便持揮。而設帳等事。亦因地形爲之。好矣。昭寧園則齋室大門內。略設布帳。預爲分付於排設房。可也。仍命允鈺先退。上謂兵判曰。頃下大閱儀註。正書以來乎。徽之曰。未及正書矣。上曰。儀註節目。各營將校輩。皆能諦得乎。徽之曰。凡百擧行。比前省略。故將校輩。皆以爲便好矣。上曰。注書出去。儀註雖未正書。本草先爲持入。可也。賤臣承命出持入。上命承旨讀奏。有防讀奏訖。上曰。大閱節目。如是然後。可謂得體矣。自古閱武之規。皆如此矣。徽之曰。近來閱武謄錄。極爲煩瑣。無異於各營習陣節目。非但擧行之難便。殊欠事體。今此釐正者。誠爲得體矣。上曰。然矣。書入後。更當消詳矣。徽之曰。今此陵幸時。左右捕將皆爲隨駕。無曾經捕將之人。可以在京權察者。何以爲之乎。上曰。然則以左捕將兼察。可也。徽之曰。左捕將李邦一。方帶訓局中軍。中軍則分付訓局。代領隨駕。何如。上曰。依爲之。出擧條徽之又曰。在前陵幸時。闕門開閉。稟定擧行矣。今番則以何門開閉乎。上曰。還宮前。只敦化丹鳳金虎門開閉。可也。出擧條上命書傳敎曰。全羅道按覈御史狀啓。雖已啓下。該道似難擅便。罪人趙得璜端緖旣就。更加嚴刑。期於得情。其餘在囚各人。一倂放送。或有未就捕者。亦爲勿問事。卽爲回諭于御史及監司處。上命書傳敎曰。昨日左相旣奏。亦甚煩弊。依先朝大閱例。今番大閱時。習儀除之。旗軍洗馬。依陵幸例。只行一度事。分付本寺。命退。諸臣退去。
정조 2년
行都承旨洪國榮宿衛所直。行左承旨鄭民始齋宿。行右承旨李鎭衡齋宿。左副承旨李義翊齋宿。右副承旨徐有防齋直。同副承旨申應顯齋直。注書柳孟養藥院直鄭東浚齋直。事變假注書洪柱翼仕。
정조 2년
事變假注書望。洪柱翼落點。
정조 2년
李義翊啓曰。事變假注書洪柱翼。時無職名。令該曹依例付軍職。冠帶常仕。何如。傳曰。允。
정조 2년
李鎭衡啓曰。今此陵幸時。本院印信。當爲齎去。留院所用。則禮曹印信一顆。取用。何如。傳曰。允。
정조 2년
傳于李義翊曰。副提調持調脾白朮散入侍。
정조 2년
又傳于曰。其在重宿衛之道。宜有點閱率兵之擧。今日申後。宿衛大將春塘臺點閱事。分付。
정조 2년
吏曹口傳政事。以洪樂性爲分內局提調。
정조 2년
鄭民始。以扈衛廳別將。以留都大臣領議政金尙喆意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 2년
又以扈衛軍官。以留都大臣領議政金尙喆意啓曰。明日大駕擧動後。都城各門。向曛而閉。啓東則開事。已自兵曹啓下矣。城門旣已早閉晩開。則巡邏亦當早發而晩罷。待南山擧烽火發巡。趁啓東時撤還。此意令漢城府。知委各部。使閭巷人。預爲知悉。亦爲分付於留都軍門。何如。傳曰。允。
정조 2년
李義翊。以兵曹言啓曰。依下敎。大殿別監等處。騎馬十匹。武藝別監十五匹。元別單中付標以入。本曹驛馬。盡數已爲分把。而依例以京畿驛馬。卽爲入把之意。分付本道。何如。傳曰。知道。
정조 2년
又以訓鍊都監言啓曰。都監中軍李邦一。以捕將留都事。命下矣。中軍之任。別將鄭與曾權察。隨駕之意。敢啓。傳曰。知道。
정조 2년
又以禁衛營言啓曰。今八月十九日。明陵行幸時。三營門隨駕事。定奪矣。宿衛所建陽門西營三處入直軍兵。在前五哨隨駕時。以訓鍊都監餘軍替代矣。今番本營餘軍爲三哨。則宜無替代之事。依例入直。以其餘軍。全屬留都營。而宿衛所則哨官韓處中。中哨鄕軍五十七名。率領入直。建陽門則把摠柳光命。中哨鄕軍五十四名。率領入直。西營則哨官高道成。右哨鄕軍四十名。率領入直。本營則千摠申㬚。騎士將李喆運。哨官姜壽仁閔。敎鍊官白兌起。騎士二十五人。右哨鄕軍三十七名。兼別破陣二名。率領入直。火藥庫則哨官金亨兌。右哨鄕軍八名。別破陣八名。兼別破陣五名。率領守直。南別營則哨官張福源。別騎衛二人。右哨鄕軍十七名。率領守直之意。敢啓。傳曰。知道。
정조 2년
又以守禦廳言啓曰。今此行幸時。各營諸色標下餘軍。量宜作隊。將官領率留待。入直本廳事。自兵曹節目。啓下矣。本廳中軍黃寀。別破陣四十名。量宜作隊。領率將官。今月十八日申時量。依例留營入直之意。敢啓。傳曰。知道。
정조 2년
又以摠戎廳言啓曰。今此行幸時。各軍門諸色標下餘軍。量宜作隊。各其本營留待入直事。自兵曹節目。啓下矣。本廳標下軍中五十名除出。依節目作隊。今月十八日申時量。使將官率領。入直於鍊戎臺本營之意。敢啓。傳曰。知道。
정조 2년
徐有防。以左右捕盜廳言啓曰。依下敎。罪人李益馨崔雲擧。今已捉來之意。敢啓。傳曰。知道。
정조 2년
又以左右捕盜廳言啓曰。依下敎。罪人弼海高老味仍囚。奴丁男爲奴次移送秋曹。奴石奉十月金。定配次移送秋曹之意。敢啓。傳曰。知道。
정조 2년
戊戌八月十八日申時。上御誠正閣。藥房副提調。持調脾白朮散入侍時。副提調洪國榮。記事官柳孟養金勉柱李信祜。醫官慶絢。奉湯劑進前。上進御。上曰。宿衛所管軍兵。皆已聚會乎。國榮曰。靑陽門外。皆待令矣。上曰。卿卽詣春塘臺。點閱。可也。命退去。諸臣以次出。
정조 2년
行都承旨洪國榮隨駕宿。行左承旨鄭民始隨駕宿。行右承旨李鎭衡隨駕宿。左副承旨李義翊隨駕直。右副承旨徐有防隨駕直。同副承旨申應顯問安進去。注書柳孟養隨駕直鄭東浚隨駕直。事變假注書洪柱翼守宮。
정조 2년
上在高陽郡。停常參經筵。
정조 2년
大駕詣明陵。入齋室後。政院玉堂藥房朝廷二品以上六曹堂上宗親口傳問安。答曰。知道。
정조 2년
親祭罷後。仍詣翼陵展拜後。仍詣敬陵展拜後。入幕次後。政院玉堂藥房朝廷二品以上六曹堂上宗親口傳問安。答曰。知道。
정조 2년
大駕詣高陽郡入幕次後。政院玉堂藥房朝廷二品以上六曹堂上宗親口傳問安。答曰。知道。
정조 2년
傳于李義翊曰。當由萬安門出宮。兵曹知悉
정조 2년
以同副承旨啓辭。傳于申應顯曰。同副承旨進去。
정조 2년
戊戌八月十九日卯時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命入湯劑。醫官慶絢奉調脾白朮散進前。上進御。上曰。璿源殿展拜後。當出宮。依先朝故事。當出萬安門。以此分付。初嚴爲之。承史侍衛詣閤。命退去。諸臣以次出。
정조 2년
戊戌八月十九日卯時。上詣明陵。擧動入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚金勉柱李信祜。以次侍立。上具戎服。出萬安門。左通禮啓請乘轎出仁政門。司僕寺正進馬。上乘馬進發。出崇禮門外。宣傳官跪稟吹打。上曰。知道。上謂兵房承旨李義翊曰。今日日勢已晩。祗謁明陵後。可抵高陽宿所乎。義翊曰。日力足矣。大駕詣明陵洞口。左通禮啓請降馬乘輿。上降馬乘輿詣齋室。少間。上改具翼善冠黲袍烏犀帶白皮靴。出齋室。左通禮啓請乘輿。上乘輿詣紅箭門內板位。北向立。左通禮啓請四拜興平身。上四拜興平身。仍詣陵上奉審。又詣碑閣奉審訖。酌獻禮時至。左通禮導殿下詣盥洗位。北向立。民始承水。有防進巾。上盥洗訖。左通禮導殿下詣樽所。應顯擧羃。有防酌酒訖。上詣神位前。應顯奉爐。鎭衡奉香。上三上香。民始奉酌。上獻酌訖。大祝讀祝。左通禮導殿下降復位。亞獻終獻。如初獻儀。左通禮啓請四拜興平身。上四拜興平身。左通禮導殿下詣坎位燎祝訖。上還詣板位。左通禮啓請四拜興平身。上四拜興平身。左通禮導殿下還至紅箭門外。啓請乘輿。上乘輿。詣翼陵紅箭門外。降輿詣板位。行四拜禮。仍詣陵上奉審。又詣丁字閣碑閣奉審訖。左通禮導殿下詣紅箭門外。啓請乘輿。上乘輿。仍詣敬陵紅箭門外。左通禮啓請降輿。上降輿展拜奉審。如翼陵儀。上還詣大次入齋室。少間。上改具戎服出齋室。左通禮啓請乘輿。上乘輿。出洞口下馬所。司僕寺正進馬。上乘馬進發。詣高陽郡大次前。左通禮啓請降馬乘輿。上降馬乘輿。仍詣大次。上曰。京畿監司。率各務差使員入侍。京畿監司鄭尙淳。楊州牧使嚴璹。長湍府使魚錫定。高陽郡守李趾光。以次進伏。上曰。差使員進前。嚴璹等進伏。上下詢年事及邑弊民瘼。仍命退。
정조 2년
行都承旨洪國榮隨駕宿。行左承旨鄭民始隨駕直。行右承旨李鎭衡隨駕宿。左副承旨李義翊隨駕直。右副承旨徐有防隨駕宿。同副承旨申應顯隨駕宿。注書柳孟養隨駕直鄭東浚隨駕直。事變假注書洪柱翼守宮。
정조 2년
大駕詣高陽郡宿所翌日。政院玉堂藥房朝廷二品以上六曹堂上宗親口傳問安。答曰。知道。
정조 2년
大駕詣昭寧園入幕次後。政院玉堂藥房朝廷二品以上六曹堂上宗親口傳問安。答曰。知道。
정조 2년
親祭罷後。綏吉園奉審。還入幕次後。政院玉堂藥房朝廷二品以上六曹堂上宗親口傳問安。答曰。知道。
정조 2년
大駕還詣高陽郡後。政院玉堂藥房朝廷二品以上六曹堂上宗親口傳問安。答曰。知道。
정조 2년
惠慶宮。遣承旨問安。答曰。知道。
정조 2년
吏曹口傳政事。以柳鎭夏爲坡州牧使。
정조 2년
李義翊。以訓鍊都監言啓曰。依下敎。牢字牌頭朴繼亮。決棍十度之意。敢啓。傳曰。知道。
정조 2년
戊戌八月二十日辰時。上詣昭寧園。擧動入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚金勉柱李信祜。以次侍立。上具戎服。出大次乘輿出郡門。司僕寺正進馬。上乘馬進發。詣昭寧園洞口下馬所。左通禮啓請降馬乘輿。仍詣齋室。少間。上改具翼善冠黲袍烏犀帶白皮靴。出齋室。左通禮啓請乘輿。上乘輿詣紅箭門外降輿。左通禮導殿下。詣板位。北向立。左通禮啓請再拜興平身。上再拜興平身。仍詣園上及碑閣奉審訖。行酌獻禮如儀。左通禮導殿下。詣紅箭門外。啓請乘輿。上乘輿。仍詣綏吉園紅箭門外。左通禮啓請降輿。上降輿。左通禮導殿下詣板位北向立。左通禮啓請再拜興平身。上再拜興平身。仍詣園上及碑閣。奉審如儀訖。仍詣紅箭門外。左通禮啓請乘輿。上乘輿還大次。上降輿入齋室。少間。上改具戎服。上曰。侍衛百官揷羽。左通禮啓請外板。上出齋室。左通禮啓請乘輿。上乘輿詣洞口。司僕寺正進馬。上乘馬進發。上命書傳敎曰。自昭寧園洞口。至崇禮門捧上言。大駕還詣高陽郡大次前。左通禮啓請降馬乘輿。上降馬乘輿入大次。上曰。左議政入侍。左議政徐命善進伏。命善曰。連日勞動。聖體。若何。上曰。一樣矣。上曰。坡州事極爲駭然矣。昨日使宣傳官摘奸坡州軍器。則軍器庫開金。初欲出給。忽又持去。不爲開庫。又以馬牌。謂之假馬牌云云。豈有如許紀綱乎。命善曰。誠極萬萬駭然矣。上曰。坡州收使朴宗益。爲先改差。其代口傳擇差。命善曰。火砲火器等屬。雖是軍中之所常用。而御前咫尺之地。終欠愼重之道。士庶觀光之處。亦不無致傷之慮。凡於號令之際。以鼓聲代砲聲。未爲不可。此後則親臨閱武時。火器等屬。一倂除之。信砲則以鼓代之。似好。以此分付。何如。上曰。依爲之。出擧條上命命善先退。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐直。注書柳孟養藥院直鄭東浚仕直。事變假注書洪柱翼仕。
정조 2년
大駕高陽郡宿所翌日。政院玉堂藥房朝廷二品以上六曹堂上宗親口傳問安。答曰。知道。
정조 2년
大駕詣梁鐵坪入幕次後。政院玉堂藥房口傳問安。答曰。知道。
정조 2년
傳于申應顯曰。都承旨入侍。
정조 2년
戊戌八月二十一日辰時。上自高陽郡還宮入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚金勉柱李信祜。以次侍立。上具戎服。出大次。司僕寺正進馬。上乘馬進發。上曰。日傘捧持。不爲擇差。京畿監司推考。上曰。坡州牧使。當日辭朝。出駕前下敎大駕至磚石峴。上謂兵房承旨曰。觀光人甚多。且値日暮。易致蹂踏。崇禮門昭義門。皆令留門。待觀光人盡入來。下鑰事。分付。而今夜勿禁之意。分付巡邏營。大駕至敦化門。上曰。宣傳官持標信。往各營。勞問後解嚴。大駕詣仁政門外。左通禮啓請降馬乘輿。上降馬乘輿。由仁化門還內。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨李義翊坐。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書洪柱翼仕。
정조 2년
徐有防啓曰。大司憲金魯鎭未肅拜。執義兪彦鏶。掌令金鍾厚在外。尹行晉。持平李思祚呈辭。洪文泳傳旨未下。今日以監察茶時之意。敢啓。傳曰。知道。
정조 2년
陵幸後。大殿王大妃殿惠慶宮中宮殿。政院玉堂。翌日口傳問安。答曰。知道。
정조 2년
淑昌宮。政院玉堂口傳問安。答曰。知悉。
정조 2년
藥房提調具允鈺。副提調申應顯啓。祗謁陵園。旣伸情禮。日吉辰良回鑾萬安。伏未審夜間。聖體。若何。連日勞動之餘。不瑕有損乎。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。慈殿慈宮氣候。一樣。下敎日入侍。宜矣。王大妃殿惠慶宮中宮殿。口傳問安。答曰。知道。淑昌宮。口傳問安。答曰。知悉。
정조 2년
傳于李鎭衡曰。右承旨入侍。傳于李義翊曰。兵曹判書入侍。
정조 2년
李義翊啓曰。兵曹判書李徽之。依下敎來待矣。傳曰。兵判訓將入侍。
정조 2년
事變假注書洪柱翼有頉。代以閔師宣爲假注書。
정조 2년
李義翊啓曰。事變假注書閔師宣。時無職名。令該曹依例付軍職。冠帶常仕。何如。傳曰。允。
정조 2년
以備忘記。傳于李鎭衡曰。昨日迎接時。壇上執事行兵曹判書李徽之。中虎皮一領賜給。交戰勝捷營訓鍊大將具善復。禁衛大將洪國榮。各大豹皮一領賜給。迎接將臣守禦使洪樂性。禦營大將李國賢。摠戎使金孝大。禁軍別將金相玉。各小鹿皮一領賜給。
정조 2년
又以備忘記。傳于徐有防曰。昨日行陣時。中營執事折衝李鼎鋒。其所奏對。極爲精鍊。可謂各營之最。特爲加資。以爲勸奬之地。
정조 2년
以備忘記。傳于徐有防曰。京畿監司鄭尙淳。內下弓矢。依例賜給。地方官楊州牧使。內下弓矢。依例賜給。
정조 2년
以備忘記。傳于鄭民始曰。高陽郡守李趾光。官是知方。衙爲宿所。且凡擧行。極甚精詳。陞敍。
정조 2년
以中營執事折衝金鼎鋒加資承傳。傳于申應顯曰。卽爲口傳下批。
정조 2년
傳于申應顯曰。內吹賞格。自兵曹擧行。兼內吹賞格。自各其營擧行。而兼內吹之別賞。則亦自兵曹擧行事。分付。
정조 2년
申應顯。以兵曹言啓曰。大閱處所。露梁沙阿里梁鐵坪三處中。以何處定行乎。敢稟。傳曰。以露梁定敎場。
정조 2년
李義翼。以兵曹言啓曰。依下敎。隨駕禁軍及駕後禁軍與武㙯別監內吹螺赤標下軍兵等處。設粥以饋之意。敢啓。傳曰。知道。
정조 2년
李義翊。以兵曹言啓曰。依下敎。隨駕禁軍及駕後禁軍與武㙯別監內吹螺赤標下軍兵等處。設粥以饋之意。敢啓。傳曰。知道。
정조 2년
申應顯。以訓鍊都監言啓曰。交戰時。獲捉人物器械軍兵。施賞事。命下矣。依傳敎。獲捉器械軍兵等處。施賞之意。敢啓。傳曰。知道。
정조 2년
李義翊。以訓鍊都監言啓曰。依下敎。衛內本營軍兵及陣上軍兵等處饋粥債。依昨日例分給之意。敢啓。傳曰。知道。
정조 2년
申應顯。以禁衛營言啓曰。衛內軍兵各別饋事。命下矣。本營標下軍等處。依願以錢從厚分給。陣上軍兵等處。依例分給之意。敢啓。傳曰。知道。
정조 2년
李義翊。以御營廳言啓曰。依下敎。衛內本廳軍兵及陳上軍兵等處。饋粥債依昨日例分給之意。敢啓。傳曰。知道。
정조 2년
領議政金尙喆箚曰。伏以。祗謁陵園。聖孝冞光。追遠感舊。仰惟愴慕如新。而秋晴日吉。天蹕穩旋。瞻望羽旄。歡忭曷喻。凡在夙夜之臣。擧效陪扈之誠。臣獨不幸有腫疾。經旬辛苦。今雖膿潰。瘡口甚大。新肥未生。暫有動作。刺痛難堪。如未能少加調治。實有輾轉。添加之慮。承命留都。義分粗伸。而强所不强。勢無奈何。今日起居之班。竟不得趨進。廢禮至此。生不如死。玆不得不仰首呼籲。伏乞聖明。重降威罰。以勵臣分。少安私心焉。答曰。省箚具悉卿懇。美痒爲卿悶之。卿其安心勿辭。益加善攝。遄勝復常。是所望也。
정조 2년
左議政徐命善箚曰。伏以陵園祗謁。誠禮旣伸。日候淸朗。鑾蹕穩旋。區區下誠。不勝慶忭之至。仍伏念。御乘事體。關係甚重。平日愼擇之方。臨時調習之政。宜不敢一毫放忽。而昨於進鞭之際。遽有驚逸之氣。百靈所衛。雖不至銜橛。伊時驚懍之心。至今追思。餘汗浹背。臣職是攻駒。不善修擧。凡有咎責。理當先勘。特以臣之忝在大官。喉院請罪。只及郞僚。而聖度涵容。曲垂諒恕。竝與郞僚。不許何問。惶愧之臣心。由是而益深。淬勵之法綱。由是而益懈。淸朝董飭之政。決不當如是。臣何敢妄恃寵靈。不思所以自處乎。屢日陪扈之餘。冞切起居之忱。而俟譴之蹤。赴班無路。罪添闕禮。尤無所容。伏乞聖明。將臣司僕提調之任。亟行刊改。仍治臣不職之罪。以存國體。以警具僚。千萬幸甚。答曰。省箚具悉卿懇。箚辭過且過矣。卿其安心勿辭。卽起視事焉。仍傳曰。此批答。遣史官傳諭于領左相。
정조 2년
戊戌八月二十二日辰時。上御誠正閣。都承旨入侍時。行都承旨洪國榮。記事官柳孟養徐龍輔李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。中營體貌。重於都體察使。而今則便同草創。成出節目然後。凡事可成貌樣矣。國榮曰。所任極其重大。節目當詳審成出然後。可無礙掣之端矣。上曰。節目須與訓將兵判。各別消詳爲之。可也。國榮曰。今日將相議爲之矣。上曰。以昨日事觀之。則軍容頗成貌樣。大閱時。亦有可觀者矣。國榮曰。近來則各軍門。各別團束。着實敎鍊。故雖於習陣時。皆能知坐作進退之節。極爲可幸矣。上曰。兩處題詠。卿書進以爲揭板。可也。命退去。諸臣以次出。
정조 2년
戊戌八月二十二日未時。上御誠正閣。左承旨入侍時。行左承旨鄭民始。記事官鄭東浚金勉柱李信祜。以次進伏訖。上命書傳敎曰。明陵昭寧園親祭時。宗廟事知守僕。本陵園守僕及守護軍。敬陵翼陵守僕軍。參考今春元陵行幸時例施賞。綏吉園則守僕如不各設。只守護軍。差等施賞事。分付。上曰。今番陵幸時上言。皆令限內回啓。出榻敎上曰。今番陵幸時記過人。一竝特爲蕩滌。出榻敎命書傳敎曰。今番陵幸時。內吹兼內吹。考例施賞。龍營禁營兼內吹之駕前步行及開閉門時待令人。可謂疊役矣。令兵曹加數施賞。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐直。注書柳孟養藥院直鄭東浚仕直。事變假注書閔師宣仕。
정조 2년
徐有防啓曰。大司憲金魯鎭牌不進。執義兪彦鏶。掌令金鍾厚在外。尹行晉。持平李思祚牌不進。洪文泳傳旨未下。今日以監察茶時之意。敢啓。傳曰。知道。
정조 2년
傳于洪國榮曰。都承旨入侍
정조 2년
徐有防啓曰。合辭方張之時。兩司無詣臺之員。事甚未安。除在外傳旨未下外。未肅拜呈告人員。併卽牌招。何如。傳曰。允。
정조 2년
傳于申應顯曰。副提調持調脾白朮散入侍。
정조 2년
事變假注書閔師宣有頉。代以李顯道爲事變假注書。
정조 2년
李義翊啓曰。事變假注書李顯道。時無職名。令該曹依例付軍職。冠帶常仕。何如。傳曰。允。
정조 2년
以備忘記。傳于申應顯曰。有推覈事。中官全興壽。令該府拿囚。具格嚴問。持草供以奏。
정조 2년
傳于徐有防曰。罪人問目。詳細爲之。罪人供辭。詳細捧之。而施威嚴問。若不直招。直爲加刑。期於直招事。分付。
정조 2년
徐有防。以義禁府言啓曰。罪人全興壽。箇箇嚴訊。終不直招。願與張志遜面質。何以爲之。敢稟。傳曰。卽爲頭面後。草供捧入。
정조 2년
傳于徐有防曰。見中官金應澤供辭然後。明當親鞫。三更前捧供以入。
정조 2년
以備忘記。傳于鄭民始曰。呈辭及在外禁府堂上。一竝改差。左尹徐浩修。行左承旨鄭民始除授。先開坐後肅拜。
정조 2년
徐有防啓曰。金吾諸堂。持罪人草供來待矣。
정조 2년
又以備忘記。傳于曰。疏批旣已開釋。見今秋務方殷。況又巡事時急。則何敢一味謝辭。不念民事乎。藩臣體段。不容如是。江原監司李亨逵。從重推考。此上疏還下送。其令卽速發巡。擧行形止狀聞。
정조 2년
傳于徐有防曰。中官金興澤囚單子。催促入之。
정조 2년
申應顯。以弘文館言啓曰。本館上番副校理臣金憙。以禁衛營從事官。今日本營座起時。晝仕出去之意。敢啓。傳曰。知道。
정조 2년
又以弘文館言啓曰。新除授副校理李儒慶。卽爲牌招察任。何如。傳曰。允。
정조 2년
李義翊。以訓鍊都監言啓曰。依傳敎。隨駕武㙯別監九十人。行令巡令手二十九名等處。各木一匹式。施賞之意。敢啓。傳曰。知道。
정조 2년
徐有防。以禁衛營言啓曰。依傳敎。本營兼內吹三十名處。木綿各二疋依例施賞之意。敢啓。傳曰。知道。
정조 2년
又以義禁府言啓曰。因二所巡廳啓辭。犯夜人出身康宗心。移送本府事。知道啓下矣。康宗心卽爲拿囚之意。敢啓。傳曰。知道。
정조 2년
吏曹判書金鍾秀疏曰。伏以日吉天朗。陵園展禮。回鑾萬安。臣民慶忭。曷有其極。昨日晝停所進鞭時。因御坐馬欠馴。以至換御他乘。臣方待罪太僕。聞來驚懍。無地自容。陪駕事重。雖不得不戴罪扈還。而達宵悚息。短章自列。伏乞聖上。亟命有司。勘臣以當被之律。使公法行而私心安焉。答曰。省疏具悉。所辭太過。勿辭行公。
정조 2년
戊戌八月二十三日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。雨後日氣頻寒。夜間聖體。若何。上曰。一樣矣。命讀公事。國榮讀奏。上曰。捕廳逮治者有端緖。故將令王府推覈。而張志恒交通䆠寺之情迹。亦將綻露。予之委任於渠何如。渠之受國厚恩何如。而身爲大將。交通婦寺之事。其意所在。萬萬凶惡。國榮曰。渠之交通情節。旣出於渠之四寸及奴屬之口。則今無可疑之端。究其心腸。萬萬痛駭。上曰。業欲親鞫。而端緖未盡綻露之前。事涉輕先。故姑先出付金應澤捧供矣。國榮曰。其在審愼之道。姑觀他罪人納招。處分好矣。上曰。左承旨與行公金吾堂上入侍。出榻敎上曰。湯劑入之。醫官慶絢。奉調脾白朮散進前。上進御。命退去。諸臣以次出。
정조 2년
戊戌八月二十三日辰時。上御熙政堂。晝講入侍時。知事蔡濟恭。特進官吳載純。參贊官李義翊。侍讀官金憙宋煥億。記事官鄭東浚金勉柱李信祜。宗臣安昌君燝。武臣副護軍具性五。以次進伏訖。上讀前受音訖。憙讀論語第三卷。自子與人歌。止子溫而厲訖。上讀新受音訖。憙曰。孔子。大聖也。歌。小藝也。然其所以必使反之而後和之者。實是取人爲善之意。故孟子稱大舜之聖曰。自耕稼陶漁。以至爲帝。莫非取於人者。然則取諸人以爲善。卽所以爲聖者也。今以殿下之諸臣言之。則不啻若歌者之於聖人。而古語曰。無求備於一人。又曰。人皆有一能。殿下苟於臣僚之中。必取其一藝一能。而無或有棄之者。則豈非聖人取人爲善之道乎。伏願殿下。留意於此。又曰。文莫吾猶人一章。卽聖人自謙之辭。而文則曰莫吾猶人。躬行則曰未之有得。蓋文者言也。躬行者行也。人之言行。自有難昜緩急之別。故自謙之中。其意可見矣。今我殿下。御極以來。所下綸音。何莫非大哉之言。而三載于玆。未有著顯之治效。臣之區區淺見。竊敢以爲殿下之躬行工夫。非不至矣。而較于前後絲綸。則恐不無分數之可論者。伏願殿下。益復勉勵於躬行焉。煥億曰。孔子所謂爲之不厭。誨人不倦。亦是自謙之辭。而其實則聖人之道。不出此兩者矣。是以不但爲之。必也不厭。不但誨之。必也不倦。然後方可謂不已。而夫子之爲夫子。卽以不厭不倦之故也。殿下聖學。雖已高明。而益復留意於不厭不倦。是臣區區之望也。又曰。溫而厲。威而不猛。恭而安。卽聖人中和之氣也。是以溫而不厲則過於溫。威而至猛則過於威。不得爲中和。而至於恭而安。則下語之意。與溫而厲。威而不猛有間。恭之不思而得。不勉而中。卽所謂恭而安也。是故堯則允恭。舜則溫恭。而中庸曰。篤恭而天下平。伏願殿下。必於恭字上。尤加聖意焉。上曰。上下番所陳好矣。濟恭曰。上下番皆已陳達。別無所陳矣。上曰。奢則不遜。儉則固。此章甚好矣。以目今言之。外間則予未詳知。而以宮內見之。則奢莫過於此時。蓋我家家法。卽崇儉二字也。當此民窮財竭之時。奢侈日甚。百弊從生。此莫非寡人不能導率之致也。自愧自歉之不暇。而此非一朝一夕之可更張者。果未知何以則救此弊源也。濟恭曰。聖敎至此。不勝欽仰之至矣。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書李顯道仕。
정조 2년
徐有防啓曰。大司憲金魯鎭呈辭入啓。執義兪彦鏶。掌令金鍾厚在外。尹行晉。持平李思祚洪文泳傳旨未下。今日以監察茶時之意。敢啓。傳曰。知道。
정조 2년
鄭民始啓曰。左議政徐命善。右議政鄭弘淳。依下敎來待矣。傳曰。入侍。
정조 2년
徐有防啓曰。今日親鞫爲之事。命下矣。時原任大臣金吾諸堂左右捕將。倂卽牌招。何如。
정조 2년
傳于徐有防曰。罪人金應澤上闕。
정조 2년
傳于李義翊曰。環衛軍兵。依頃者例爲之事。分付宿衛所。
정조 2년
傳于徐有防曰。罪人非久當上闕。侍衛詣閤前刻入之。
정조 2년
徐有防啓曰。今此上言六十張內。四十三張以猥濫拔去。二十六張分下各該司次入啓之意。敢啓。傳曰。知道。
정조 2년
備忘記。傳于徐有防曰。安山郡時囚禁人李進爀。別無可問之端放送。全羅道囚禁人朴元乭等五名。令本道臣酌放事。分付。
정조 2년
有政。吏批。判書金鍾秀進。參判金熤疏批未下。參議李秉模進。都承旨洪國榮進。以蔡弘履爲大司諫。朴天衡爲司諫。尹弼秉爲掌令。李夔李延伋爲持平。洪明浩林道浩爲正言。宋持常爲司饔僉正。趙星逵爲社稷令。金翊休爲文川郡守。宋文楫爲古阜郡守。忠州牧使朴師沃仍任事承傳。
정조 2년
兵批。行判書李徽之進。參判尹坊病。參議李世奭病。參知洪樂彬入直進。行左承旨鄭民始進。以李殷保尹守訥爲都摠都事。姜晉一林永孝爲守門將。李顯一爲三田渡別將。訓鍊僉正申應周。副護軍呂善亨洪彦喆尹行晉。副司直李致中趙英鎭李昌漢洪履健李思祚洪文泳。副司果李泰永尹得孚趙彦心單付。訓鍊正李格。今加折衝。
정조 2년
吏曹口傳政事。以尹行晉爲左通禮。
정조 2년
李義翊。以兵曹言啓曰。在前大閱時。因特敎。東營入直御軍兵。勿爲替把。依例宮用。而西營南營廣智集春等營軍兵。勿爲出用矣。今番則何以爲之乎。敢稟。傳曰。西營軍兵及宿衛所入直建陽門入直鄕軍。皆令陣上出用。
정조 2년
又以兵曹言啓曰。取考謄錄。則大閱時。訓局出身。閱武臺幕次後。稍遠環衛。而扈衛軍官別將率領。先詣閱武臺。與局出身結陣處。連接環圍。攔後雜人嚴禁矣。今亦依此擧行乎。敢稟。傳曰。依此爲之。
정조 2년
敎慶尙監司李在簡書。王若曰。方岳寄旬宣之任。得人實難。朝堂揀通練之材。非卿莫可。庸畀一面之托。可紓九重之憂。眷彼山南大藩。最冠海東諸路。詩書禮讓。素有鄒魯之風。民物貨財。不羨荊揚之富。嗟。先賢餘敎之寢遠。習尙大乖。伊近世衆瘼之棼興。生靈日瘁。凡厥革弊導俗之責。專係觀風宣化之人。矧今秋風雨爲災。比前年飢饉殆甚。狀已聞於判歉。玉食靡甘。策雖急於救荒。棠栗奈罄。顧玆七十州之全活。政須二千石之撫摩。惟卿。溫雅簡重之姿。綜核敏達之器。精神周於事務。履屐皆當。文識濟以經綸。華實兼備。世襲忠謹。不墜故家之風聲。歷揚淸要。早蒙先朝之知遇。竹符暫分萊府。餘刃旣恢。棠謠尙播於海藩。茂績克著。要藉熟手經劃。更效方面之保釐。特簡纔屬於銓衡。寧欲暫捨。通才允合於岳牧。姑循僉諧。玆授卿以慶尙道觀察使兼兵馬水軍節度使大丘都護府使。卿其須殫乃心。勿替予訓。賑飢蘇癠。惟在設施之得宜。敦俗興儒。亦係激勸之有道。蠻情備諳於前日。非憂接應之或疎。戎政益修於平時。宜盡綢繆之預講。其餘裁稟。厥有典章。於戲。君親有隔遠之歎。卿其無北望之悃。屛翰得委寄之重。予則弛南顧之憂。往惟欽哉。行且召矣。故玆敎示。想宜知悉。副修撰鄭志儉製進
정조 2년
敎洪忠監司李命植書。王若曰。鎖鑰賴重。壯我邊門。節旄用畀。藩彼湖甸。實由予簡。奚獨僉諧。惟卿。文雅乃其天姿。綜練稱于朝著。瀛洲翰苑。固才學之無不宜。嶺臬萊州。蓋盤錯之已別其利。惟上下咸推之譽。非無華國之才。顧內外俱重之時。尤難宣力之任。緬我海東三千里疆域。最是湖西五十州凋殘。冠蓋交衝。官民疲於迎送。飢饉薦酷。公私蕩其蓄儲。況今歲始豊而終歉。又亂逆不幸而疊出。終風竟害於嘉穀。果生民之何辜。凶徒多出於故家。吁人心之易惑。念小民煽動之患。每由無衣無食。伊方岳鎭撫之才。所以其難其愼。歷數在廷之臣。嗟乎。捨卿其誰。玆授卿以洪忠道觀察使兼兵馬水軍節度使巡察使。卿其往愼乃司。祗服寵命。推文學之素蘊。化武斷而絃歌。展西南之餘猷。置顚於袵席。巡田野而覈災實。惟思國計民憂。卞忠逆而明倫彝。不待家喻戶說。於戲。非廉簡無以服衆望。非公明無以決庶疑。暇日登雙樹之城。可忽綢繆之策。南人詠憩棠之什。佇見懷保之謨。朝端之進塗方亨。行且召矣。湖右之民命斯寄。往其欽哉。故玆敎示。想宜知悉。副應敎沈念祖製進
정조 2년
戊戌八月二十四日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。志恒之交通宦官。潛連宮人之狀。諸罪人之招。綻露無餘。今則不得不親問矣。國榮曰。渠以名祖之孫。受國罔極之恩。位至大將。與婦寺之類。綢繆之擧。究其情狀。尤極叵測矣。上曰。掌兵之臣。旣與婦寺交通。則必有可疑之端。今日將召見大臣。備道此事。仍爲親鞫矣。國榮曰。渠之罪犯旣如此。則有實無實之間。一番親問。似不已矣。上曰。昨見嶺伯狀啓。則風水之災又作。漂沒人家。厭死人命。又甚夥然。極甚慘絶矣。國榮曰。今年嶺南之水災。卽挽近所無。當此歉歲。又有意外之災。嶺民想難支保。朝廷濟恤之策。尤益罔涯。命退出。諸臣以次出。
정조 2년
戊戌八月二十四日辰時。上御熙政堂。監司守令。同爲入侍時。慶尙監司李在簡。洪忠監司李命植。安岳郡守尹東晳。同副承旨申應顯。記事官鄭東浚金勉柱李信祜。以次進伏訖。上曰。嶺伯進前。在簡進伏。上曰。嶺南之憂。從此可忘矣。連見狀啓。年事慘歉云。下去後。必盡心撫恤。毋負寄付之意也。上曰。洪忠監司進前。命植進伏。上曰。湖西卽士夫之郷。而近來人心不靖。爲治最難。下去後。必須振刷。以至一變之地也。命植曰。當竭力爲之矣。命植曰。臣纔自義州遞來。以義州事。有仰達者矣。義州處於江邊直路。爲七邑中最要害處。專尙武力。故曾有書齋禁令。而歲久漸弛。今則殆乎每洞里無不有之。其爲弊又有甚大者。所謂郷人。首倡建置書齋。迎來學究。以其獨自接待之難。遍求常漢閑散輩之有童稚者。與之同力。受得幾卷書。其所謂文字。不過記姓名而已。自幼不把鋤。長而不操弓。平生只作浪散之人。無所成就。甚可矜悶。至於武士。則京洛旣遠。發身無階。且不爲一郷之所待。故人皆厭棄。以致書齋之若是其盛。雖以三代上世言之。亦有揆文敎奮武衛之各異。未嘗一例右文偏廢。則今此弊端如右。實用全無。不可無矯改之道。此後則依前申禁。無令邊上健兒。日趨浮浪之科。似好矣。上曰。所奏誠爲切實。以此意出擧條。後日次對。稟處可也。出擧條東晳進伏。上曰。卿以乞郡下去。下去後。必務力善爲也。仍命宣諭訖。命監司守令先退。上曰。親鞫。今日爲之。出榻敎上命書傳敎曰。領相方在調攝。左右相卽爲入侍事。遣史官傳諭。上曰。新除授臺諫。一竝牌招出榻敎命退。諸臣以次退出。
정조 2년
戊戌八月二十四日申時。上御肅章門。親鞫入侍時。行都承旨洪國榮。行左承旨鄭民始。行右承旨李鎭衡。左副承旨李義翊。刑房承旨徐有防。同副承旨申應顯。記事官柳孟養鄭東浚。事變假注書李顯道。記事官金勉柱李信祜。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁徐浩修鄭民始。大司諫蔡弘履。正言洪鳴浩林道浩。掌令尹弼秉。持平李䕫。問事郞廳沈念祖沈豊之鄭志儉金憙宋煥億朴祐源柳誼金履正。別刑房都事柳文範尹秀東。文書色都事李大永金晩根。以次進伏訖。存謙等曰。日間聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。張志恒事。誠是意外矣。前後拂拭果何如。而忽入於罔測之科。非但志恒一身之不幸。卽朝廷之不幸。而今則端緖已露。參證昭然。不可不一問。而渠雖無一分人心。予則慘不忍見矣。命善曰。志恒之爲此凶謀。實是意外。身爲武將。締結婦寺。伺上動靜。又發凶論。疑亂人心。獄案已具。可謂萬戮難贖矣。國榮曰。志恒之罪惡。渠自知之。世豈有如許凶惡之事乎。締結婦寺。傳播凶論。卽渠斷案。不可不卽爲加刑窮覈矣。上曰。志恒之罪案。雖曰昭著。揆以常理。誠是意外。自予御極之後。特爲奬拔。置之元戎之位。禮待亦出諸將臣之右。則渠有何不滿之心。而負予至此乎。方欲親問。而慘不忍見矣。國榮曰。聖敎實出於盛德。而志恒之罪。極爲凶㦧。身爲武將。有此凶謀。其心不難知矣。今若不卽窮覈。則不無深憂。伏願卽爲鞫問焉。命善等曰。知申之言果是矣。今則罪案已具。不可不深覈得情矣。上曰。王法至重。故不得不有今日之擧措。而慘矣慘矣。干連諸人。先問後問之。可也。上曰。罪人金應澤上之。命問郞書問目曰云云。見事變日記應澤供曰云云。見事變日記上曰。罪人張志遜上之。命問郞書問目曰云云。見事變日記供曰云云。見事變日記國榮曰。志恒締結中官。密密書通。又以內人之至親。爲渠小妾。伺探大內動靜。且及其薄竄之時。敢生怨國之心。以罔測虛無之說。做出傳播。誑惑人心。又招問妖盲。欲售凶計。今此數罪。無非人臣極罪。而志恒皆有之。前後情跡。一一綻露於諸罪人之供。不可不鞫問志恒矣。命善等曰。志恒罪惡。貫盈昭著。已無可言。卽爲鞫覈。以得情狀宜矣。上曰。諸供昭然。罪案俱著。其在王法。不可不問之。而以予所奬拔之人。入於此境。慘矣慘矣。國榮曰。渠已負國。且王法至重。有何顧惜乎。上曰。罪人張志恒上之。命問郞書問目曰云云。見事變日記志恒供曰云云。見事變日記命善曰。一向抵賴。尤極凶惡矣。國榮曰。情狀已露。而猶復發明。且其貌樣。狠毒撐中。尤極凶憯矣。又問曰云云。見事變日記供曰云云。見事變日記命善曰。一向發明。只有狠毒之意。難以平問得情矣。國榮曰。此罪人本來麤惡倔强。平問之下。萬無得情之理。加刑取服宜矣。又問曰云云。見事變日記供曰云云。見事變日記上曰。獄案已俱。罪狀雖露。揆以常情。似無是理。且見貌樣。不覺慘然。姑令下府。上曰。親鞫姑罷。出榻敎命善曰。忠州牧使朴師沃罷啓雖到。而此邑素稱弊局。不可付之生手。姑爲仍任。何如。上曰。好矣。仍命書傳敎曰。大臣旣奏。忠州牧使朴師沃。罷黜狀啓勿施。卽令還官。又命書傳敎曰。政事。當日爲之。仍還內。諸臣以次退出。